b'\n_START_ARTICLE_\nScotty Morrison\n_START_SECTION_\nKariera\n_START_PARAGRAPH_\nMorrison se je rodil v Montrealu in kot mladinec igral hokej na ledu za eno od mladinskih selekcij mo\xc5\xa1tva Montreal Canadiens. Ko je kon\xc4\x8dal z igranjem, se je preusmeril v sojenje, sprva za amatersko QAHA, nato za amatersko \xc4\x8dlansko ligo Quebec Senior League. Leta 1952 je podpisal pogodbo z ligo WHL, \xc5\xbee dve leti kasneje mu je najvi\xc5\xa1ji sodnik lige NHL Carl Voss ponudil pogodbo. Ponudbo je sprejel in tedaj postal najmlaj\xc5\xa1i sodnik lige v zgodovini. _NEWLINE_Leta 1955 je zapustil NHL in se podal v marketin\xc5\xa1ke vode. V Vancouvru je delal za podjetje Goodyear Special Products, nato za Yardley, isto\xc4\x8dasno pa je sodil v WHL ligi.  Po petih letih ga je podjetje Yardley prestavilo v Toronto. Junija 1965 je bil imenovan za najvi\xc5\xa1jega sodnika lige NHL, kajti njegov predhodnik Carl Voss je od\xc5\xa1el v pokoj tisto pomlad. Leta 1981 je postal uradnik lige, in kasneje njen podpredsednik za sojenje. _NEWLINE_Leta 1986 je Morrison zavzel polo\xc5\xbeaj liga\xc5\xa1kega podpredsednika oddelka za razvoj, ki je bil dodeljen Hokejskemu hramu slavnih lige NHL, v katerem je postal direktor. Na polo\xc5\xbeaju je deloval do leta 1991, ko je bil imenovan za predsednika hrama, medtem ko je bil njegov podpredsedni\xc5\xa1ki naslov leta 1992 ukinjen. Morrison je med drugim vodil hram v obdobju selitve iz Exhibition Placea v center Toronta, kjer se hram trenutno nahaja. Upokojil se je leta 1998._NEWLINE_Leta 1999 je bil kot graditelj sprejet v Hokejski hram slavnih lige NHL. Leta 2002 je postal \xc5\xa1e skrbnik Stanleyjevega pokala.'